Шиничи Хоши
Сделката

Превод от японски: Любомир Тодоров, 1985

chitanka.info

— Готви се, вече дойде и твоето време. Аз съм Богинята на смъртта, за тебе съм дошла.

При тези думи той подскочи. Имаше чувството, че кръвта му се смразява. В мрака на нощта бе настъпила пълна тишина и изведнъж този глас… Изглежда, наистина беше Богинята на смъртта.

— Моля те, пощади ме! Не ми се умира оше! Не може ли нещо да се направи? Мога да ти предложа пари.

— Добре, ще платиш ли?

Сумата беше голяма, но това не беше от случаите, когато човек може да се скъпи. Нямаше как, даде всичките пари, които беше спестил.

Измина една година и Богинята на смъртта отново го посети.

— Добър вечер. Този път как ще се разберем?

— Още пари ли искаш?

— Да. Сега ще ти излезе малко по-скъпичко от миналия път.

— Това е жестоко! Вземаш ми всичките пари, които изкарвам с тежък труд!

— Но затова пък те оставям да живееш! Мога и да не го правя…

Мръсен номер, но нямаше какво да прави. Такава е съдбата, нямаше съмнение, че следващата година пак щеше да дойде. Ужасна история, но за да продължава да живее, изглежда, трябваше да продължава сделките с Богинята на смъртта.

Както и предполагаше, тя дойде и на следващата година. Тогава той я попита:

— Сигурно пак пари искаш. За какво са ти?

— Аз никога не вземам повече, отколкото ми са разходите — отговори Богинята на смъртта.

— Разходи! Какви разходи?

— Правя тайни дарения във фонда за опазване на природната среда. Хората унищожават природата, с което ми създават много работа.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.